**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona  o európskom príkaze na zablokovanie účtov a o doplnení zákona Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len „návrh zákona“).

Návrh zákona sa predkladá na základe úlohy B.1 uloženej uznesením vlády č. 669 zo 17. decembra 2014 k návrhu na určenie zodpovednosti ministerstiev, ostatných ústredných orgánov štátnej správy a niektorých orgánov verejnej moci za aplikáciu a prijatie opatrení na vnútroštátnej úrovni k nariadeniam Európskej únie a rozhodnutiam Európskej únie (príloha I, por. č. 151).

Zámerom predloženia návrhu zákona je zabezpečenie riadnej aplikácie Nariadenia Európskeho parlamentu a Rady (EÚ) č. 655/2014 z  15. mája 2014 o zavedení konania týkajúceho sa európskeho príkazu na zablokovanie účtov s cieľom uľahčiť cezhraničné vymáhanie pohľadávok v občianskych a obchodných veciach (Ú. v. EÚ L 189, 27.6.2014, s. 59 – 92) (ďalej len „nariadenie“).

Konanie upravené Nariadením Európskeho parlamentu a Rady (EÚ) č. 655/2014 z  15. mája 2014 o zavedení konania týkajúceho sa európskeho príkazu na zablokovanie účtov s cieľom uľahčiť cezhraničné vymáhanie pohľadávok v občianskych a obchodných veciach (Ú. v. EÚ L 189, 27.6.2014, s. 59 – 92) (ďalej len „nariadenie“) poskytuje veriteľovi možnosť dosiahnuť vydanie ochranného opatrenia vo forme európskeho príkazu na zablokovanie účtov, ktorým sa zabráni prevodu alebo vybratiu finančných prostriedkov, ktoré má jeho dlžník v držbe na bankovom účte vedenom v členskom štáte, ak hrozí, že bez takéhoto opatrenia bude následné vymáhanie jeho pohľadávky, resp. nároku voči dlžníkovi zmarené alebo podstatne sťažené.

Návrh zákona upravuje len tie oblasti, kde nariadenie, ktoré je priamo aplikovateľné prenecháva priestor  a odkazuje na vnútroštátnu úpravu.

Pri tomto návrhu zákona boli identifikované pozitívne vplyvy na podnikateľské prostredie a pozitívne sociálne vplyvy. Vplyv na rozpočet nebolo možné kvantifikovať, keďže ide o zavedenie nového inštitútu a nie je možné odhadnúť nápad vecí na súdy. Negatívny vplyv na rozpočet verejnej správy bude rozpočtovo krytý, t. j. realizácia navrhovaného zákona bude zabezpečená v rámci schválených limitov kapitoly Ministerstva spravodlivosti SR na príslušný rozpočtový rok bez dodatočných požiadaviek na rozpočet verejnej správy.

Návrh zákona nemá byť predmetom vnútrokomunitárneho pripomienkového konania.

Dátum účinnosti návrhu zákona sa navrhuje k 18.1.2017, aby nadobudol účinnosť súčasne aj s nariadením (EÚ) č. 655/2014.

 Návrh zákona je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.